Source: https://www.epc.si/pages/topics/nakupu-vzmetnice-prek-spleta-potrosnik-ima-pravico-da-blago-vrne-v-14-dneh.php
Timestamp: 2019-04-23 23:07:15+00:00
Document Index: 5089226

Matched Legal Cases: ['sodišče ', 'Sodišče ', 'Sodišče ', 'sodišče ', 'sodišče ', 'sodišče ']

Nakupu vzmetnice prek spleta: potrošnik ima pravico da blago vrne v 14 dneh - Evropski potrošniški center
Nemški potrošnik ja na spletni strani domačega prodajalca kupil vzmetnico. Ob prejemu je odstranil zaščitno folijo, kasneje pa se je odločil uveljaviti pravico do odstopa od pogodbe v 14 dneh in torej vzmetnico vrniti prodajalcu ter zahtevati vračilo kupnine v višini 1094, 52 evrov.
Prodajalec je njegov zahtevek zavrnil z navedbo, da Direktiva o pravicah potrošnikov izključuje pravico do odstopa od pogodbe v primeru »zapečatenega blaga, ki ni primerno za vračanje zaradi varovanja zdravja ali iz higienskih razlogov.«
O sporu je nato odločalo nemško zvezno Vrhovno sodišče, ki je na sodišče EU naslovilo predhodno vprašanje, ali blago, kot je vzmetnica, katere zaščito je potrošnik po dostavi odstranil, spada pod izjeme do pravice do odstopa od pogodbe, določene v Direktivi.
Sodišče je v sodbi (zadeva C-681/17) opozorilo, da je namen pravice do odstopa od pogodbe zaščititi potrošnika v posebnem položaju, ki nastane pri prodaji na daljavo, kjer si potrošnik ne more ogledati izdelka pred nakupom. S tem se potrošniku daje primeren rok za razmislek, med katerim lahko kupljeno blago, kolikor je potrebno pregleda in preizkusi, da se prepriča o naravi, lastnostih in delovanju blaga.
Sodišče je vzmetnico, glede odstopa od pogodbe, primerjalo z oblačilom, za katero direktiva izrecno določa možnost vračila po preizkusu ter poudarilo, da ni razvidno, da vzmetnica , čeravno morebiti uporabljena, ne bi bila primerna za ponovno uporabo ali prodajo. Pri tem je sodišče navedlo, da isto vzmetnico uporabljajo zaporedne stranke hotela, da obstaja trg rabljenih vzmetnico ter da je mogoče vzmetnice globinsko očistiti.
Glede na navedeno je sodišče EU odločilo, da vzmetnica, katere zaščito je potrošnik odstranil po dostavi, ne more spadati pod izjeme od pravice do odstopa od pogodbe. Vendar sodišče poudarja, da je potrošnik v skladu z direktivo odgovoren za vsako zmanjšano vrednost blaga, ki je posledica ravnanja, ki ni nujno potrebno za ugotavljanje narave, lastnosti in delovanja blaga, ne da bi zato izgubil pravico do odstopa od pogodbe.